Et+sammendrag+av+Ida+Jacksons+Sosiale+medier

Ida Jackson //Sosiale medier. Hvordan ta over verden uten å gå ut av huset//. 2010 - Aschehoug

//Sammendrag skrevet av Mia Norland-Flatebø //

Denne boka handler i om sosiale medier, hvorav blogging er viet størst oppmerksomhet. Jackson forteller om hvordan hun ble blogger og historien fra å være totalt ukjent med datamaskiner til å bli datanerd på kort stund. Hun deler sine historier fra bloggeverden, hvilke dumme feil hun har gjort og hvordan hennes reise fra en enkel, liten blogg med to trofaste lesere til å bli en blogg med svært mange faste lesere. Bloggen begynte med et ønske om å bli lest, mens i dag «lever jeg av å gi bort tekstene mine gratis på nett. Jeg gikk ut på Internett med et ønske om å bidra til en kommunistisk dugnad. Jeg endte opp som selvstendig næringsdrivende» (s. 26).

Videre i boka tar hun opp hva sosiale medier er, og hvordan vi bruker det i dag. Hun oppsummerer det ved å si at mye av det vi ellers ville tatt muntlig eller via SMS, har nå blitt skriftlig og offentlig. Blogghistorien blir også nevnt, og vi kan lese om verdens første weblog fra 1997. I dag er ikke blogging for alle, sier hun. Alle kan starte en blogg, men det krever en innsats. Sosiale nettverk som Twitter og Facebook er mer allemannseie, og hun presenterer hva og hvordan disse både kan brukes og ikke bør brukes.

Jackson forteller om hvordan man kan bruke blogginnlegg, Facebook-oppdateringer og Twitter-meldinger som begynnelsen på en samtale. Det gjelder å danne seg et nettverk og å gi fra seg kontrollen. Hun forklarer at det å ha mange leserere ikke er synonymt med å ha et sterkt nettverk, men man må pleie leserne og bygge nettverk med andre bloggere for å bli stor i bloggverdenen. Det hele handler om å si sannheten og være seg selv, og at det å mestre sosiale medier er «en balansegang mellom å dele personlig informasjon og å være anonym» (s. 81).

Debattkultur, praktisk nettikette, digital dannelse, å tjene penger på blogging og opphavsrett er også temaer som blir tatt opp i boka. Leseren vil også få tips til hvordan man kan starte opp sin egen blogg og hvordan man kan bruke sosiale medier som et verktøy. Forfatteren avslutter med en liten ordliste over forkortelser og begreper hun selv har brukt og hatt bruk for.